钦定古今图书集成/明伦汇编/官常典/第562卷 > 卢弘宣
## 钦定古今图书集成/明伦汇编/官常典/第562卷 > 卢弘宣

按《唐书》本传：“弘宣，字子章，元和中，擢进士第。郑权帅
襄阳，辟署幕府。李愬代权，二人交憾。弘宣始谒愬，愬
敕左右谨卫，既与语，见其冲远，不觉洗然。裴度留守
东都，表为判官，迁累给事中。驸马都尉韦处仁拜虢
州刺史，弘宣谓非所任，还诏不下。开成中，山南、江西
大水，诏弘宣与吏部郎中崔琎分道赈恤，使有旨，还”
迁京兆尹、刑部侍郎，拜剑南东川节度使。时岁饥，盗
赘结酋豪自王，伪署官吏，发敖廥，招亡命，联蓬、泸、嘉、
荣诸州訹，蛮落摇乱，根株磐炽。弘宣下檄胁谕，贼党
稍降。其黠强者署军中，孱无能，还之农魁长逃入峡
中，吏捕诛之。徙义武节度使。弘宣性宽厚，政目简省，
人便安之，然犯者不甚贷。河朔故法，偶语军中则死，
弘宣始除之。初，诏赐其军粟三十万斛贮飞狐，弘宣
计挽费不能满直，敕吏守之。明年春，大旱，教民随力
往取。时幽、魏饥甚，独易定自如。至秋，悉收所贷，军食
以饶。历工部尚书、秘书监，以太子少傅致仕。卒，年七
十七，赠尚书右仆射。弘宣患士庶人家祭无定仪，乃
合十二家法，损益其“当，次以为书。”子告。

===高瑀===按《唐书》本传：“瑀，冀州蓨人。少沈邃，喜言兵。释褐右金
吾胄曹参军，累迁陈、蔡二州刺史，入为太仆卿。忠武
节度使王沛死，卫军诸将多自谓得之，宰相裴度、韦
处厚以瑀治陈蔡素有状，习军中情伪，欲任之。会其
军表丐，瑀乃检校左散骑常侍，领忠武节度使。自大
历后择帅，悉出宦人中尉，所输货至钜万，贫者假贷”
富人既得所欲，则椎斲膏血，倍以酬息，十常六七。及
瑀有命，士相告曰：“韦、裴作相，天下无债帅。”州比水旱
无年，瑀相地宜筑堤庸百八十里，时其锺泄，民赖不
饥。再加检校尚书右仆射。六年，徙节武宁军，以刑部
尚书召。辞疾，拜太子少傅。不阅月，复诏节度忠武，卒
于镇，赠司空。瑀宽和，居官无赫然誉，所至称治，士人
怀之。